Helsinki suunnittelee hyytäviä leikkauksia palveluihin – vasemmisto vastustaa suunnitelmia – Helsingin Vasemmisto
Helsinki suunnittelee hyytäviä leikkauksia palveluihin – vasemmisto vastustaa suunnitelmia
Kirjoitettu 31.08.2018 | Kirjoittaja Helsingin vasemmisto | Kategoria Ajankohtaista
Helsingin kaupungin eri toimialojen budjettiesitykset on julkistettu. Näin tapahtuu joka syksy, mutta tästä vuodesta poikkeuksellisen tekee se, että kaikki lautakunnat suhtautuvat budjettiesityksiin rajulla vastustuksella. Niin kasvatuksen ja koulutuksen, sosiaali- ja terveyspuolen kuin kaupunkiympäristön budjettiesitykset ovat kohdanneet vahvaa kritiikkiä lautakunnissa. Myös vasemmistoliitto vastustaa leikkaussuunnitelmia voimallisesti, eikä tule hyväksymään palveluiden heikentämistä nyt esitetyllä tavalla.
”Helsingillä on vaihtoehto, eivätkä leikkauslistat ole pakollinen toimenpide vaan ideologinen valinta. Kaupunki on tehnyt satojen miljoonien eurojen ylijäämää ja viime vuonna alentanut veroprosenttia. Kyse ei siis ole siitä, etteikö palveluihin olisi varaa. Helsingissä on punavihreä enemmistö, nyt mitataan sen voima torpata aivan olennaisiin palveluihin kohdistetut leikkaussuunnitelmat”, valtuustoryhmä linjaa.
Vasemmistoliiton ryhmä myös korostaa, ettei sen tavoitteena ole ainoastaan estää leikkauksia, vaan myös lisätä eri toimialojen rahoitusta nykyisestä esimerkiksi vanhustenhoidon ja oppimisen ja koulunkäynnin tuen parantamiseksi.
Toteutuessaan leikkauslistat tarkoittaisivat muun muassa seuraavaa:
varhaiskasvatuksen kotihoidon tuen kuntalisä poistaminen yli 2-vuotiailta
peruskoulujen ja lukioiden resurssien vähentäminen prosentilla, mikä tarkoittaisi peruskouluissa ryhmäkokojen kasvattamista sekä jako- ja kerhotuntien sekä samanaikaisopetuksen vähentämistä ja lukioissa kurssitarjonnan vähentämistä ja ryhmäkokojen kasvattamista
ammatillisen koulutuksen resurssien vähentäminen kahdella prosentilla, mikä tarkoittaisi työelämässä oppimisen osuuden lisäämisen ohella määräaikaisten opettajien määrän vähentämistä
Pöytäkirjassaan lautakunta toteaa, että ”esitetty budjettikehys ei riitä kaupungin strategian toteuttamiseen eikä mahdollista riittävän laadukasta kasvatusta ja koulutusta Helsingissä”.
ei uusia liikuntapaikkoja
hintojen nostaminen useissa palveluissa
liikunnan aukiolojen supistaminen
luonnonjääkenttien jäädyttämättä jättäminen
uimarantojen uimavalvonnan vähentäminen
jääurheilun hintojen nousu
Roihuvuoren ja Pakilan nuorisotaloista luopuminen
Kaapelitehtaan musiikkitiloista luopuminen
kulttuurikaveritoiminnasta luopuminen
pienimpien kirjastojen aukioloaikojen supistaminen
kirjastojen tapahtumatuotannon supistaminen
kaupunginmuseon näyttelytoiminnan supistaminen
nuorten syrjäytymisen ehkäisyn uudet avaukset ja toimenpiteet jäävät pois
ikäihmisten kulttuuripalveluiden uusia 2018 avauksia ei voida jatkaa
Pöytäkirjassaan lautakunta toteaa, että ”nykyisentasoinen raami ei mahdollista kasvavan väestön tarpeisiin vastaamista ja kaupunkistrategian tavoitteiden mukaisten toimenpiteiden toteuttamista”.
Sosiaali- ja terveyspuoli
Sosiaali- ja terveyspuolella säästöjä haetaan erityisesti digitalisaatiolla ja palvelurakennetta keventämällä, toisin sanoen laitoshoitoa vähentämällä. Pöytäkirjassaan lautakunta toteaa, kuinka ”sote-palveluiden laskennallinen tuottavuustavoite on annetulla menoraamilla 1,3 prosenttia. (- -) Säästöpaine kokonaisuudessaan on noin 20 miljoonaa, josta kaupungin strategian mukainen tuottavuustavoite 0,5 prosenttia on noin 7 miljoonaa, minkä jälkeen jää vielä 12 miljoonaa säästettäväksi. Tuottavuutta parantavilla toimenpiteillä voidaan hillitä kustannusten kasvua tiettyyn rajaan saakka, mutta tässä mittaluokassa se on haastavaa palvelujen laatua ja määrää heikentämättä”.
Pöytäkirjassaan lautakunta toteaa, että ”tässä ehdotuksessa yksilöidyt talousarvioehdotuksessa toteutumattomat tarpeet koskien asuntotuotannon toteuttamisedellytyksiä, tilahankkeiden ylläpitoa ja investointeja, katujen ja viheralueiden ylläpitoa, liikennejärjestelmien kehittämistä, toimialan digitalisaatio-ohjelman toteuttamista sekä puistoinvestointien tasoa ovat merkittäviä ja niiden huolellinen arviointi lopullisen budjettiesityksen valmistelussa on tärkeää.
Kaupunkiympäristölautakunta kiinnittää lisäksi huomiota valmisteilla olevaan Helsingin merelliseen strategiaan ja sen sisältäviin mahdollisiin resurssitarpeisiin sekä käyttömenojen että investointien osalta ja katsoo, että nämä tarpeet niiden selkeytyessä tulisi ottaa osaksi budjettiehdotuksen arviointia.”
Toimialoilla käsitellyt budjetit ovat tässä vaiheessa vielä hahmotelmia, ja lopullisen budjettiesityksen esittelee 10. lokakuuta pormestari Jan Vapaavuori. Tämän jälkeen käydään puolueiden väliset neuvottelut. Lopullisesta budjetista päättää kaupunginvaltuusto.